רדיו קול ברמה

260px|ממוזער|סמלילה הקודם של התחנה
רדיו קול ברמה היא תחנת רדיו ישראלית בפריסה ארצית (למעט אזור הצפון) בעלת אופי חרדי ספרדי. התחנה משדרת 24 שעות ביממה, לאורך כל השבוע, למעט שבתות וחגים. בעבר התחנה הייתה מזוהה עם מפלגת ש"ס, ובמהלך בחירות 2015 זוהתה עם מפלגתו של אלי ישי.

התחנה הוקמה בשנת 2009, לאחר יותר מ-15 שנה שבהן שידרו תחנות חרדיות ללא רישיון. חלק משדרניה צמחו ב"ערוצי הקודש" הפיראטיים.

על פי סקר TGI בינואר 2026, התחנה עומדת במקום השלישי בשיעורי ההאזנה במגזר הדתי והחרדי בישראל, וזוכה ל-3.7% רייטינג.

התחנה משדרת על פי זיכיון של הרשות השנייה לטלוויזיה ורדיו. התחנה היא בבעלותם של אנשי העסקים גבריאל אדרי וצבי עמר. המנכ"ל הוא אריאל דרעי.

 תוכניות ושדרנים 
בין התוכניות הבולטות ששודרו לאורך השנים בתחנת קול ברמה ניתן למנות את: "חידודון" בהגשת עמי מימון, "לילה מנצח" בהגשת המוזיקאי והמעבד יואלי דיקמן, "המבוקשים" בהגשת השדרן והדי-ג'יי עמירם בן לולו, "ישראל הצעיר" בהגשת ישראל כהן, "לצלילי הבוקר" בהגשת ניר קפטן, ובתקופות בין הזמנים משודרת התוכנית "טוב להודות" בהגשתו של הרב ארז רסין, "חד וחלק" עם הרב שלמה בניזרי ו"הליכות עולם" - שו"ת עם הרב אהרון בוטבול.

בשידורי התחנה משתתפים מרצים, רבנים ואנשי תקשורת, בהם: הרב יגאל כהן, הרב יעקב סיני, הרב חיים הורביץ, הרב בנימין חותה, הרב אשר ברדה, הרב יהודה יוספי, הרב אבנר קוואס, המעבד משה מונה רוזנבלום, הפייטנים משה חבושה ומשה לוק, דודי אינהורן ויהודה אהרוני, הסטנדאפיסטית מיכל לויטין, שפרה גרימברג חריטן, דנה ורון, והזמרת חדוה לוי.

חדשות ואקטואליה

בתחנה פועלת מערכת חדשות עצמאית, והיא משדרת מבזקי חדשות מדי שעה. בין תוכניות האקטואליה המרכזיות: "שמונה אפס אפס" עם יקי אדמקר וישראל כהן, בעריכת משה ארלנגר. "אחת בצהריים" תוכנית אותה הגיש במשך מעל עשור רונן כץ, והיום מגישים נתן משי ואבי גדלוביץ', בעריכתו של אבי מוסקוב. "המהדורה המרכזית" בהגשת יעקב גרודקה ובעריכת ישי חסון, ו"לקראת חצות" שמגיש נועם זיגמן.

את "המהדורה המרכזית" הגיש מיום עלייתה ועד 2015 אבי מימרן, ששימש גם כמנהל התוכן של התחנה. לאחר שעזב, החליף אותו משה גלסנר, ובהמשך, לאחר פרסום כי שימש יועץ לשר איתמר בן גביר, פרש מתפקידו. את מקומו תפס העיתונאי יעקב גרודקה.

בין קרייני החדשות הבולטים לאורך השנים: חיים גיל, טל אליהו, זאב שלום, ניצן קידר ודב אייכלר.

תוכניות עונתיות ושידורים מיוחדים

התחנה מפיקה גם תוכניות מיוחדות כגון: "תלמודו בידו" עם הרב יעקב סיני, "חידון האקטואליה" עם נועם זיגמן, "הנואם" – תחרות נאום בשיתוף ארגון ערכים, ו"חתן ההלכה העולמי" עם הרב בנימין חותה.

בעבר שודר במוצאי שבת שיעורו השבועי של הרב עובדיה יוסף בשידור ישיר מבית הכנסת בשכונת הר נוף. בתקופת אשפוזו הובילה התחנה קמפיין תפילות לרפואתו ואף יזמה עצרת בכותל המערבי. במהלך ימי השבעה נמנעו התחנה מניגון שירים ושידור פרסומות, והושמעו עדויות אישיות של מאזינים.

לאחר מכן, שודר במשך יותר מעשור שיעורו השבועי של ראש ישיבת כסא רחמים הרב מאיר מאזוז, מאז פטירתו מועבר שיעורו של הרב הראשי לישראל הראשון לציון הרב דוד יוסף מבית המדרש "יחווה דעת" בירושלים.

הנהלה וצוות מקצועי

מנכ״ל התחנה הוא אריאל דרעי. מנהל התוכן ישראל כהן, מנהל מחלקת האקטואליה יעקב גרודקה, מנהל השיווק דוד שעיו, המנהל הטכני רפי אוחנה, ויועץ הלשון של התחנה הוא אבנר שרון.

דעת הרבנים הספרדים על התחנה

לאחר פטירת הרב עובדיה יוסף זוהתה התחנה עם אלי ישי, ששימש אופוזיציה למנהיגותו של אריה דרעי. באוקטובר 2013 תקף נשיא מועצת חכמי התורה של ש"ס, הרב שלום כהן, את התחנה וקרא לסגור אותה, ובמהלך עצרת פוליטית אף כינה את "קול ברמה" בכינוי המלגלג -"קול ביללה", זאת בשל תמיכתה של התחנה באלי ישי ומפלגתו, ופעלה להוביל תקשורת חופשית במדיה החרדית ולהציג תוכן איכותי על פני תעמולה פוליטית. הרב שלום כהן, מנהיגה הרוחני של ש"ס דאז תקף שוב את התחנה כעבור שנה, במהלך עצרת מרכזית במלאת שנה לפטירת הרב עובדיה יוסף, ששודרה בשידור חי בתחנה על רגע תמיכת התחנה ביריב הפוליטי של מפלגת ש"ס. הראשון לציון דאז, שכיהן בתפקיד הרב הראשי לישראל, הרב יצחק יוסף, הצטרף גם הוא למתקפה על תחנת הרדיו שהתעקשה בתמיכתה ביריב הפוליטי של ש"ס, אלי ישי, והעמידה את הרב מאיר מזוז לרבה של התחנה, גם משום שהרב מאיר מזוז היה המנהיג הרוחני שעמד מאחורי אלי ישי ומפלגתו. בעקבות כך, בצעד הפגנתי שעורר הדים בציבור החרדי, בוטל השידור הקבוע במוצ"ש של דרשתו השבועית של הרב יצחק יוסף מה שגרם שהשיעור השבועי שהיה עובר בשידור חי במשך שנים רבות ברדיו קול ברמה בוטל.

בתגובה גיבו רבנים ספרדים אחרים שאינם מזדהים פוליטית עם ש"ס את התחנה, בהם: הרב שלמה משה עמאר, הרב מאיר מזוז והרב בניהו שמואלי.

 הליכים משפטיים 

 אי השמעת נשים עד 2011 

בדצמבר 2010 הוגשה לרשות השנייה, לשר התקשורת ולמבקר המדינה תלונה נגד התחנה בטענה שמתקיימת בה אפליית נשים משום שנשים אינן עולות בה לשידור. התחנה טענה בתגובה כי היא עושה זאת בהמלצת ועדת פיקוח הלכתית שקמה על פי תנאי הזיכיון. מועצת הרשות השנייה פתחה במגעים עם התחנה. לבסוף החליטה הוועדה הרוחנית של הרדיו כי מסרים חשובים מטעם נשים במעמד ציבורי גבוה יושמעו בתחנה, וכן הוחלט על הוספת רצועת שידור שבה ישדרו נשים עבור נשים. עמותת "קולך" הגישה תובענה ייצוגית נגד התחנה. תביעתה אושרה, בנימוק שנשים חרדיות נרתעות מעמידה בחזית המאבק להגברת השוויון המגדרי בקהילה. ערעור של התחנה על אישור זה בבית המשפט העליון נדחה בדצמבר 2015, שפסק שלא רק המרואיינות הפוטנציאליות, אלא גם ציבור המאזינות זכאי לפיצוי. ב-20 בספטמבר 2018 גזר בית המשפט המחוזי בירושלים שעל התחנה לשלם מיליון ש"ח לקרן תובענות ייצוגיות לטובת העצמת נשים מסורתיות, דתיות וחרדיות, ועוד 300 אלף ש"ח עבור גמול ל"קולך" והוצאות משפט. בערעור לבית המשפט העליון הוגדל התשלום בגין גמול ל"קולך" והוצאות המשפט ל-430 אלף ש"ח.

 אי תשלום תמלוגים 
באוגוסט 2025 חויבה התחנה לשלם פיצוי בסך 350,000 ש"ח, בתוספת הוצאות בסך 50,000 ש"ח, לחברת אשכולות, המייצגת אמנים לצורך גביית תמלוגים, לאחר שבמשך 15 שנים, מאז הקמתה בשנת 2009, לא שילמה תמלוגים לאמנים שאת יצירותיהם שידרה ושאותם מייצגת אשכולות. בתחנה המשיכו בשידור השירים למרות שידעו על החובה לשלם, ונקטו ב"סחבת ארוכת שנים", לדברי השופט.

ראו גם
 קול פליי
 רדיו קול חי
 קול חי מיוזיק
 כאן מורשת

 קישורים חיצוניים 






הערות שוליים

קול ברמה, רדיו
קול ברמה, רדיו
קטגוריה:תקשורת חרדית
קטגוריה:יהדות חרדית בישראל
קטגוריה:בני ברק: תקשורת